Diari Oficial de la Generalitat Valenciana


Sumari del DOGV 3253, del 29-05-1998 (1998/4179)

ORDRE de 12 de maig de 1998, de la Conselleria d'Agricultura, Pesca i Alimentació, per la qual s'estableixen ajudes per a fomentar el funcionament d'entitats de control i certificació per a la producció integrada.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3253

Data del DOGV
:   29-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/4179


Data del document
:   12-05-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

ORDRE de 12 de maig de 1998, de la Conselleria d'Agricultura, Pesca i Alimentació, per la qual s'estableixen ajudes per a fomentar el funcionament d'entitats de control i certificació per a la producció integrada. [1998/A4179]
  
En el Decret 121/1995, de 19 de juny, del Govern Valencià, sobre valoració de productes agraris obtinguts per tècniques d'agricultura integrada, s'estableix la possibilitat de creació d'entitats de control i certificació (ECC) que col·laboren amb la Conselleria d'Agricultura, Pesca i Alimentació en la vigilància, el control i la certificació d'aquest tipus de produccions.
  
En l'Ordre de 23 de maig de 1997, de la Conselleria d'Agricultura, Pesca i Alimentació, per la qual es desplega el decret esmentat anteriorment, s'estableixen les condicions que han de complir aquestes entitats de control i certificació, el procediment per al seu reconeixement i les normes per al desenvolupament de les seues funcions.
  
A fi de fomentar la creació i el funcionament d'aquestes entitats, i atés l'interés que existeix en el desenvolupament d'aquest tipus de produccions que fan compatible l'alta qualitat amb la salvaguarda del medi ambient i la salut d'agricultors i consumidors, es considera convenient establir una línia d'ajudes en aquest sentit.
  
Per això, i a fi d'aconseguir un desenvolupament òptim i l'efectivitat de l'esmentat Decret 121/1995, fent ús de la competència que se m'atribueix en l'article 35.e de la Llei 5/1983, de 30 de desembre, del Govern Valencià, en relació amb el Decret 121/1995, de 19 de juny, del Govern Valencià,
  
ORDENE
  
Article 1
  
S'estableix una línia d'ajudes per a fomentar el funcionament de les entitats de control i certificació que, amb el compliment dels requisits i l'assumpció dels compromisos establits en el Decret 121/1995, de 19 de juny, del Govern Valencià, en l'Ordre de 23 de maig de 1997, de la Conselleria d'Agricultura, Pesca i Alimentació, i en les normes tècniques particulars de cada conreu, hagen estat formalment reconegudes per la Conselleria d'Agricultura, Pesca i Alimentació.
  
Article 2
  
Les sol·licituds per a optar a aquestes ajudes s'hauran de dirigir a la Direcció General d'Investigació, Desenvolupament Tecnològic i Sanitat Vegetal de la Conselleria d'Agricultura, Pesca i Alimentació s'han de presentar directament allí o en les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i aniran acompanyades de la documentació següent:
  
- Document justificatiu del reconeixement com a entitats de control i certificació per part de la Conselleria d'Agricultura, Pesca i Alimentació.
  
- Documents justificatius de les quantitats de producció certificades, amb la indicació dels quilograms de productes, dates, productors i envasadors a qui que se'ls ha certificat.
  
- Justificants del compliment de les obligacions fiscals i davant la Seguretat Social, en la forma establida en l'Ordre de 30 de maig de 1996, de la Conselleria d'Economia i Hisenda.
  
L'acreditació d'aquests justificants es referirà al moment en què finalitze el termini de presentació de les sol·licituds, segons l'article 1 de l'ordre esmentada.
  
Article 3
  
Les ajudes previstes en aquesta ordre es pagaran a càrrec del programa 542.20, Investigació i Tecnologia Agrària, línia 411, del pressupost de la Generalitat Valenciana.
  
L'import global màxim es publicarà anualment d'acord amb les disponibilitats pressupostàries, i el corresponent a 1998 pujarà a 7.000.000 de pessetes.
  
Article 4
  
El termini per a la presentació de sol·licituds finalitzarà el 10 de novembre de cada any de vigència d'aquesta ordre. No obstant això, les quantitats certificades amb posterioritat a aquesta data podran incloure's en la sol·licitud de l'any següent.
  
El termini de tramitació i resolució de les sol·licituds d'ajuda s'estableix en 20 dies, comptadors des del termini de finalització de les sol·licituds; és a dir, abans del 30 de novembre de cada any, transcorregut el qual sense haver-se dictat una resolució expressa s'entendran desestimades.
  
Article 5
  
Les ajudes concedides a les diferents entitats de certificació i control s'efectuarà per prorrateig, proporcionalment a les quantitats produïdes i envasades segons el que s'estableix en els reglaments que, amb aquesta finalitat, haja elaborat o elabore la Conselleria d'Agricultura, Pesca i Alimentació, i hagen estat comercialitzades amb el logotip oficial Producció Integrada, que figura com a annex de l'Ordre de 23 de maig de 1997, d'aquesta Conselleria.
  
Article 6
  
Serà requisit imprescindible per a rebre aquestes ajudes certificar un mínim de 25.000 quilograms, i la quantitat màxima concedida no podrà superar 1 pesseta per quilogram.
  
DISPOSICIÓ ADDICIONAL
  
Es delega en el director general d'Investigació, Desenvolupament Tecnològic i Sanitat Vegetal l'exercici de la competència de la resolució dels expedients de les ajudes regulades per aquesta ordre.
  
DISPOSICIÓ FINAL
  
Primera
  
S'autoritza la Direcció General d'Investigació, Desenvolupament Tecnològic i Sanitat Vegetal a desenvolupar aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 12 de maig de 1998
  
La consellera d'Agricultura, Pesca i Alimentació,